Informatīvais ziņojums par Civilprocesa likumā atsevišķu kategoriju lietās ieviestā advokātu procesa darbību 

2017. gada 14. februārī Ministru kabinets apstiprināja Tieslietu ministrijas izstrādāto konceptuālo ziņojumu "Par advokātu procesa ieviešanu atsevišķās civillietu kategorijās" (MK 14.02.2017. Prot.Nr.7 41.§),[footnoteRef:1] ar kuru paredzēts noteikt, ka advokātu process ieviešams no pirmās instances tiesas (turpinās otrās instances tiesā) tādās civillietu kategorijās kā: [1:  Ministru kabineta 2017. gada 14. februāra (prot. Nr. 7 41. §) rīkojums Nr. 78 "Par konceptuālo ziņojumu "Par advokātu procesa ieviešanu atsevišķās civillietu kategorijās"". Pieejams: https://likumi.lv/ta/id/288751-par-konceptualo-zinojumu-par-advokatu-procesa-ieviesanu-atseviskas-civillietu-kategorijas ] 

1) lietās par dalībnieku (akcionāru) sapulces lēmumu atzīšanu par spēkā neesošu;
2) lietās, kurās ir strīds, kas izriet no saistību tiesībām, un kurās prasības summa pārsniedz 150 000 euro. 
Vienlaikus tieslietu ministram tika uzdots sagatavot un iesniegt Ministru kabinetā informatīvo ziņojumu, kurā izvērtēta ieviestā advokātu procesa darbība piecu gadu periodā.

1. Obligātās advokātu pārstāvības jeb advokāta procesa regulējuma attīstība Civilprocesa likumā
Kopš 2014. gada Civilprocesa likums (turpmāk - CPL) paredz, ka fiziskās un juridiskās personas lietas kasācijas instancē ved pašas vai ar advokāta starpniecību.
Ar grozījumiem, kas stājās spēkā 2018. gada 15. janvārī,[footnoteRef:2] CPL tika papildināts ar jaunu 82.1 pantu, kas cita starpā noteica, ka fiziskās personas un juridiskās personas arī pirmās instances tiesā un apelācijas instances tiesā lietas ved pašas vai ar advokāta starpniecību šādos gadījumos: [2:  Likums "Grozījumi Civilprocesa likumā", Saeimā pieņemts 14.12.2017. un stājies spēkā 15.01.2018. Pieejams: https://likumi.lv/ta/id/296186-grozijumi-civilprocesa-likuma ] 

1) lietās par kapitālsabiedrību dalībnieku vai akcionāru sapulces lēmumu atzīšanu par spēkā neesošiem (30.4 nodaļa);
2) lietās, kas izriet no saistību tiesībām, ja prasības summa pārsniedz 150 000 euro.
Ar grozījumiem, kas stājās spēkā 2019. gada 1. aprīlī[footnoteRef:3], CPL 82.1 panta pirmā daļa tika papildināta ar 3. punktu, paredzot, ka fiziskās personas un juridiskās personas pirmās instances tiesā un apelācijas instances tiesā lietas ved pašas vai ar advokāta starpniecību arī lietās par komercnoslēpuma aizsardzību pret nelikumīgu iegūšanu, izmantošanu un izpaušanu (30.8 nodaļa). Kā arī likumā tika noteikts, ka lietas par komercnoslēpuma aizsardzību pret nelikumīgu iegūšanu, izmantošanu un izpaušanu (30.8 nodaļa) var vest arī ar profesionāla patentpilnvarnieka starpniecību.  [3:  Likums Grozījumi Civilprocesa likumā, Saeimā pieņemts 28.02.2019. un stājies spēkā 01.04.2019. Pieejams: https://likumi.lv/ta/id/305533-grozijumi-civilprocesa-likuma ] 

2020. gadā tika izveidota Ekonomisko lietu tiesa (turpmāk - ELT). Attiecīgi ar grozījumiem CPL, kas stājās spēkā 2021. gada 1. janvārī[footnoteRef:4], tika noteikts, ka ELT kā pirmās instances tiesa izskata:  [4:  Likums "Grozījumi Civilprocesa likumā", Saeimā pieņemts 01.10.2020. un stājies spēkā 01.01.2021. Pieejams: https://likumi.lv/ta/id/317939-grozijumi-civilprocesa-likuma ] 

1) prasības, kas izriet no pārapdrošināšanas līgumiem; 
2) prasības, kas izriet no ieguldījumu pakalpojumu vai ieguldījumu blakuspakalpojumu līgumiem; 
3) Eiropas Savienības dalībvalstu ieguldītāju prasības pret Latvijas valsti par ieguldījumu aizsardzību; 
4) prasības, kas izriet no koncernu tiesiskajām attiecībām; 
5) prasības, kas izriet no kapitālsabiedrības dalībnieku (akcionāru) savstarpējām tiesiskajām attiecībām; 
6) prasības, kas izriet no finanšu nodrošinājuma līgumiem; 
7) prasības, kas izriet no kapitālsabiedrību darījumiem ar saistītajām personām Komerclikuma un Finanšu instrumentu tirgus likuma izpratnē;
8) prasības, kas izriet no uzņēmumu pārejas un sabiedrības reorganizācijas, izņemot darbinieku prasījumus; 
9) prasības, kas izriet no līgumsaistībām starp būvniecības procesa dalībniekiem, tai skaitā ar apakšuzņēmējiem, attiecībā uz tādas otrās un trešās grupas būves būvniecību, kuras realizācijai nepieciešama būvatļauja, izņemot atsevišķas viena dzīvokļa vai divu dzīvokļu dzīvojamās mājas un ar to funkcionāli saistīto būvju būvniecību; 
10) prasības par konkurences tiesību pārkāpumiem;[footnoteRef:5]  [5:  Ar grozījumiem Civilprocesa likumā, kas stājās spēkā 2025. gada 1. aprīlī 10.punkts papilināts ar  jaunu lietu kategoriju - prasības par Eiropas Parlamenta un Padomes 2022. gada 14. septembra regulas (ES) 2022/1925 par sāncensīgiem un godīgiem tirgiem digitālajā nozarē un ar ko groza direktīvas (ES) 2019/1937 un (ES) 2020/1828 (Digitālo tirgu akts) (Dokuments attiecas uz EEZ pārkāpumiem. Pieejami: https://likumi.lv/ta/id/359260-grozijumi-civilprocesa-likuma ] 

11) prasības par kapitālsabiedrības dalībnieku (akcionāru) sapulces lēmumiem;
12) pieteikumus par kredītiestāžu likvidāciju un maksātnespēju. 
Vienlaicīgi ar minētajiem grozījumiem CPL 82.1 panta pirmajā daļā tika noteikts, ka lietās, kas ir piekritīgas ELT, tiek paredzēta lietu vešana ar advokāta starpniecību.
Turklāt Saeimā 2026. gada 26. februārī ir pieņemti Tieslietu ministrijas izstrādātie grozījumi Civilprocesa likumā,[footnoteRef:6] kas stāsies spēkā 2027. gada 1. aprīlī un paredz paplašināt ELT kompetenci, tādējādi paplašinot arī advokātu procesu arī uz šādām civillietu kategorijām:  [6: Likums "Grozījumi Civilprocesa likumā", Saeimā pieņemts 26.02.2026. un stāsies spēkā 01.04.2027. Pieejams: https://likumi.lv/ta/id/367050-grozijumi-civilprocesa-likuma ] 

13) prasības par kapitālsabiedrības daļu vai akciju iegūšanu;
14) prasības par kapitālsabiedrības valdes un padomes locekļu, prokūristu, dibinātāju, revidentu un dalībnieku nodarītajiem zaudējumiem kapitālsabiedrībai;
15) prasības par kapitālsabiedrības darbības izbeigšanu;
16) komersantu prasības par apdrošināšanas atlīdzības izmaksu;
17) prasības par informācijas izsniegšanu dalībniekiem un akcionāriem;
18) prasības, kas izriet no finanšu instrumentiem;
19) prasības, kas izriet no patērētāju kolektīvajām prasībām.

2. Advokātu procesa novērtējums
2.1. Tiesu viedoklis
Ņemot vērā tiesām noteikto kompetenci šo civillietu izskatīšanā, Tieslietu ministrija noskaidroja ELT un Rīgas apgabaltiesas (turpmāk - RAT)[footnoteRef:7] viedokli par lietām, kas piekritīgas ELT, proti, advokātu procesa priekšrocībām un trūkumiem, īpaši attiecībā uz procesa efektivitāti un lietu izskatīšanas gaitu, kā arī tiesai iesniegto procesuālo dokumentu kvalitāti. [7:  CPL 24. panta 2.1 daļa nosaka, ka apelācijas kārtībā pārsūdzētu Ekonomisko lietu tiesas nolēmumu izskata Rīgas apgabaltiesa.] 

ELT norādīja, ka kopumā advokātu sagatavotie dokumenti ir kvalitatīvāki nekā privātpersonu gatavotie dokumenti, arī tiesas sēdes pārsvarā ir konstruktīvākas, ja abas puses pārstāv advokāti, jo parasti tiek sniegti argumentēti paskaidrojumi un debašu runas.
Vienlaikus praksē konstatēti atsevišķi gadījumi, kad procesuālās tiesības tiek izmantotas tiesvedības kavēšanai, piemēram, iesniedzot acīmredzami nepamatotus lūgumus, noraidījumus vai apelācijas sūdzības ar redzamiem trūkumiem, piemēram, nesamaksājot valsts nodevu. Tomēr šādiem gadījumiem drīzāk ir izņēmuma raksturs.
Būvniecības strīdos advokātu process ne vienmēr ir pietiekami efektīvs, jo lietas ir tehniski sarežģītas un izšķiroša nozīme ir speciālistu un ekspertu atzinumiem. Praksē novērots, ka šādos gadījumos būtiska nozīme ir nozares speciālistu iesaistei.
Tāpat ELT novērota tendence, ka neilgi pirms tiesas sēdes juridiskās personas pilnvaro pārstāvībai juristus, kas nav advokāti, dažkārt noformējot viņus kā darbiniekus konkrētajai tiesvedībai.
Savukārt RAT norādīja, ka advokātu process kopumā tiek vērtēts kā potenciāli nozīmīgs instruments tiesvedības kvalitātes uzlabošanai, jo advokāti parasti nodrošina kvalitatīvākus procesuālos dokumentus, precīzāku argumentāciju, labāku procesuālo disciplīnu un efektīvāku tiesas procesa norisi, īpaši sarežģītās lietās. Advokāta statuss nodrošina noteiktu kompetences līmeni un augstāku profesionālo atbildību.
Vienlaikus  RAT norādīja, ka plašāka advokātu procesa ieviešana būtu izskatāma tikai tad, ja tiek risināti sistēmiskie jautājumi, tostarp advokātu noslodze, atšķirības advokātu darba kvalitātē. Vienlaikus atzīts, ka Advokāta statuss pats par sevi negarantē augstu pārstāvības kvalitāti, jo praksē vērojamas būtiskas atšķirības starp advokātiem, un atsevišķos gadījumos arī juristi, kas nav advokāti, nodrošina kvalitatīvu pārstāvības līmeni. Tika norādīts, ka advokātu noslogotība nereti kavē lietu izskatīšanu, tāpēc atsevišķos gadījumos process bez advokātiem norit ātrāk. 

2.2. Sadarbības partneru politikas veidošanā viedoklis
Tieslietu ministrija noskaidroja arī Ārvalstu investoru padomes Latvijā (turpmāk - FICIL), Latvijas Tirdzniecības uz rūpniecības kameras (turpmāk - LTRK), Latvijas Ārpustiesas Parādu Atguvēju Asociācijas (turpmāk - LĀPAA) viedokli par Civilprocesa likuma 82.1 panta regulējuma praktisko ietekmi un viedokli par advokātu procesa priekšrocībām, kā arī iespējamiem advokātu procesa trūkumiem.
	FICIL norādīja, ka vērojama tendence palielināties civillietu izskatīšanas ātrumam pirmās instances tiesās. ELT civillietas pirmajā instancē tiek izskatītās ātrāk nekā citās Rīgas pirmās instances tiesās. ELT izskatāmo lietu ātrums un kvalitāte vērtējama kā loģisks rezultāts specializētas tiesas modelim, efektīvam procesam un profesionālas pārstāvības nodrošināšanai.
FICIL ieskatā CPL 82.1 pants ir devis pozitīvu rezultātu lietu ātrākā un kvalitatīvākā izskatīšanā. Ņemot vērā tiesiskā regulējuma pieaugošo sarežģītību, būtu lietderīgi izvērtēt advokātu procesa piemērošanas paplašināšanu lietās, kas izriet no saistību tiesībām, ja prasības summa pārsniedz 100 000 EUR (pašreizējo 150 000 EUR vietā), kā arī sevišķi sarežģītās lietu kategorijās, piemēram, strīdos par īpašuma tiesībām uz nekustamo īpašumu. 
Advokātu process nodrošina tiesvedības procesa kvalitāti un disciplīnu, veicinot ātrāku un kvalitatīvāku lietu izskatīšanu un efektīvāku tiesas resursu izmantošanu; pienācīgu pārstāvību sarežģītās lietās, tostarp lietās, kas saistītas ar tehnoloģiju un digitālo risinājumu izmantošanu un krāpniecības risku pieaugumu; tiesu atslogošanu, mazinot pārcelto tiesas sēžu skaitu un nodrošinot labāku lietu sagatavotību.
Šobrīd likums ļauj juridisko personu pārstāvjiem un darbiniekiem pārstāvēt juridisko personu tiesā bez advokāta iesaistes. Tomēr praksē šī norma nereti tiek izmantota, iesaistot juristus vai personas, kas nav juridiskās personas pastāvīgie darbinieki un darbojas uz formāli konkrētai lietai sagatavotu dokumentu (piemēram, darba līgumu) pamata. Līdz ar to būtu meklējams risinājums, lai šādas situācijas nepieļautu.
LĀPAA norādīja, ka esošais regulējums ir pietiekams. Domājot par advokātu procesa iespējamu paplašināšanu, ir obligāti jāņem vērā advokātu faktiskās pieejamības un specializācijas jautājumi, kā arī iespējamā ietekme uz tiesvedību termiņiem un tiesu noslodzi. 
LTRK norādīja, ka advokāts kā profesionāls un uzraudzīts tiesību sistēmas dalībnieks nodrošina lielāku procesa prognozējamību, kvalitāti un atbildību, kas ir būtiski gan uzņēmējiem, gan tiesu sistēmai kopumā. Uzņēmējiem šajās lietu kategorijās ir nepieciešams kvalificēts pārstāvis, savukārt advokāta statusa priekšrocība ir profesionālā atbildība, disciplinārā uzraudzība un iespēja aizsargāt savas tiesības, tostarp attiecībā uz zaudējumu vai izdevumu piedziņu.
Ņemot vērā, ka CPL 82.1 panta pirmajā daļā minētās lietu kategorijas ir sarežģītas un ekonomiski nozīmīgas, LTRK uzskata, ka obligātā advokāta pārstāvība šajās lietās atbilst visu iesaistīto pušu interesēm un sekmē kvalitatīvu tiesvedību.

2.3. Zvērinātu advokātu padomes viedoklis
Latvijas Zvērinātu advokātu padome (LZAP), sniedzot viedokli par CPL 82.1 pantu, norāda uz nepieciešamību pilnveidot advokātu procesa regulējumu, jo ir konstatēti gadījumi, kad juridisko personu pārstāvība tiek nodrošināta uz formālu darba attiecību pamata, apejot advokātu procesa prasības. Minēto varētu risināt, piemēram,  CPL 82.1 pantā nosakot minimālu nodarbinātības termiņu juridiskās personas pārstāvjiem.
Tāpat ierosināts paplašināt advokātu procesu, nosakot obligātu advokāta dalību apelācijas instancē, strīdos par nekustamo īpašumu un saistību tiesību lietās, samazinot prasības summas slieksni. LZAP uzskata, ka kvalificēta juridiskā palīdzība uzlabo procesa kvalitāti, veicina efektivitāti un sekmē taisnīga nolēmuma pieņemšanu.

3. Secinājumi 
Kopš konceptuālā ziņojuma apstiprināšanas un sākotnējā regulējuma ieviešanas advokātu procesa regulējums CPL ir būtiski paplašināts. Šobrīd tas aptver ievērojami plašāku civillietu kategoriju loku. Līdz ar to pēc būtības sākotnēji paredzētais izvērtējums par advokātu procesa piemērošanu konceptuālajā ziņojumā minētajās divās lietu kategorijās ir zaudējis aktualitāti, jo jautājums par advokātu procesa paplašināšanu jau ir ticis risināts tiesu politikas attīstības un likumdošanas ceļā. 
Lai sekmētu tiesu procesa kvalitāti, Tieslietu ministrija sadarbībā ar iesaistītajām institūcijām turpinās darbu pie regulējuma pilnveides. 


Tieslietu ministrs								E. Smiltēns

